Cyhoeddi enillwyr Gwobrau Tir na n-Og 2022 | NS4C | Newyddion S4C
Cyhoeddi enillwyr Gwobrau Tir na n-Og 2022
Straeon sydd â chymeriadau cofiadwy sydd wedi cipio'r prif wobrau ar gyfer llyfrau Cymraeg i blant a phobl ifanc yng Ngwobrau Tir na n-Og 2021.
Sioned Wyn Roberts sy'n fuddugol yn y categori cynradd am ei nofel Gwag y Nos ac Y Pump, wedi'i olygu gan Elgan Rhys sydd wedi dod i'r brig yn y categori uwchradd.
'Hanes yn sbarduno syniadau'
Nofel sy'n dod â'r cyfnod Fictoraidd a byd creulon y wyrcws yn fyw trwy anturiaethau y prif gymeriad, Magi, yw Gwag y Nos.
Wrth drafod y llyfr, dywedodd Cadeirydd y Panel Beirniaid, Alun Horan: "Dyma lyfr oedd yn hoelio sylw'r darllenydd o'r paragraffau cyntaf, ac yn bwrw iddi'n syth i ganol stori gyffrous.
Dywedodd Sioned Wyn Roberts: "Dwi wrth fy modd fod Gwag y Nos wedi ennill Gwobr Tir na n-Og 2022 yn y categori cynradd. Diolch o galon i'r Cyngor Llyfrau a'r beirniaid am yr anrhydedd yma. Diolch hefyd i Rachel Lloyd am olygu, i Almon am ddylunio, i Atebol am gyhoeddi'r nofel ac i'r holl ffrindiau a phlant sy wedi darllen drafftiau cynnar ac wedi cynnig sylwadau craff.
"Mi ges i'r syniad am y nofel ar ôl darganfod bod fy nheulu i wedi gorfod mynd i fyw i Wyrcws Pwllheli am eu bod nhw mor dlawd. Felly roedd fy hen, hen nain a'i phump o blant yno, a ddes i o hyd i'w henwau nhw yng Nghyfrifiad 1881.
"I mi, mae hanes yn sbarduno syniadau ac yn tanio'r dychymyg. A gobeithio, trwy stori Magi, bod plant yn gweld pa mor wahanol, a pha mor debyg, oedd bywydau pobol ifanc ers talwm o'u cymharu â'u bywydau nhw heddiw."
'Camp ddiamheuol'
Mae Y Pump yn dilyn criw o ddisgyblion yn Ysgol Gyfun Llwyd, wrth iddynt ddarganfod y pŵer sydd gan eu harallrwydd pan maen nhw'n dod at ei gilydd fel cymuned.
Dywedodd Alun Horan: "Beth sy'n gwneud y straeon yma'n wahanol ac yn arbennig o berthnasol yw'r cydweithio rhwng y cyd-awduron, ac mae'r holl gymeriadau, eu sefyllfaoedd a'u rhyngberthynas yn teimlo'n real iawn, iawn. Mae defnyddio awduron amrywiol yn creu lleisiau unigol i bob un o'r cymeriadau, rhywbeth oedd yn effeithiol tu hwnt.
"Camp ddiamheuol y golygydd yw'r ffordd mae e wedi dod â'r holl straeon at ei gilydd yn effeithiol. Byddai angen tudalennau er mwyn gwneud cyfiawnder â'r cyfrolau yma, roedden nhw mor gyfoethog o ran cynnwys. Llongyfarchiadau mawr i'r tîm tu ôl i'r fenter uchelgeisiol hon, a dwi'n siŵr y bydd cynnwys y cyfrolau yma yn cael ei drafod a'i ystyried am flynyddoedd i ddod."